# Brian Jones

### Wikipedia

Brian Lewis Hopkin Jones (28. helmikuuta 1942, Cheltenham – 3. heinäkuuta 1969, Essex) oli The Rolling Stonesin alkuperäisjäsen ja toinen kitaristi. Jones soitti yhtyeessä vuosina 1962–1969.

## [muokkaa] Uran varhaisvaiheet

Jonesin äiti oli pianonsoitonopettaja ja opetti poikansakin soittamaan jo varhain. Jones kuitenkin edistyi niin nopeasti, että tarvitsi pian virallisempaa opetusta. Hän kiinnostui myös klarinetinsoitosta samalla kun alkoi säveltää kappaleita pianolle. Jones vaihtoi 13-vuotiaana klarinetin saksofoniin ja edistyi sen soitossa erittäin nopeasti. Näihin aikoihin hän alkoi myös opetella itsekseen kitaransoittoa. Brian oli tutustunut klassiseen musiikkiin jo nuorella iällä ja hän arvosti aina myös bluesia. Pian hän kiinnostui myös kantrista, jazzista ja rock and rollista. Hän alkoi soittaa paikallisissa blues- ja jazzklubeissa ja teki erilaisia sekatöitä, joista saadut rahat käytti instrumenttien ostamiseen.

Jones muutti lopulta Lontooseen, jossa hän tapasi sellaisia muusikoita kuin Alexis Korner, Jack Bruce (tuleva Cream-basisti) ja pianisti Ian Stewart. Hänestä tuli ammattitaitoinen bluesmuusikko ja ensimmäinen tunnettu slide-kitaran soittaja Britanniassa.

## [muokkaa] The Rolling Stones

Jones perusti The Rolling Stonesin Mick Jaggerin ja Keith Richardsin kanssa sen jälkeen kun jälkimmäiset olivat nähneet hänen esittävän blues-lainakappaleita lontoolaisessa klubissa. Jones keksi yhtyeen nimen pitämänsä Muddy Watersin kappaleen perusteella. Hän valitsi yhtyeeseen jäseniksi myös Ian Stewartin, Bill Wymanin ja Charlie Wattsin. Yhtye soitti lontoolaisissa blues- ja jazzklubeissa ja saavutti lopulta pysyvää fanijoukkoa. Jones oli The Rolling Stonesin tosiasiallinen johtaja. Hän mainosti yhtyettä, järjesti esiintymisiä ympäri Lontoota, neuvotteli esiintymispaikkojen omistajien kanssa ja valitsi esitettävät kappaleet. Jones saattoi soittaa useita eri instrumentteja illan mittaan, mm. soolokitaraa, slide-kitaraa ja huuliharppua.

Vaikka Jagger myöhemmin tuli tunnetuksi lavatempuistaan ja tanssiliikkeistään, alun perin häntä pidettiin melko jäykkänä esiintyjänä. Jones oli päinvastoin paljon eloisampi ja liikkui usein lavalla joka suuntaan flirttaillen samalla avoimesti yleisön naispuolisille jäsenille. Ennen pitkää Jagger alkoi jäljitellä tätä tyyliä. Jones antoi myös Richardsille kitaransoiton opetusta ja näytti Jaggerille, miten huuliharppua soitetaan kunnolla.

Jones osoitti koko uransa aikana suurta musiikillista taitoa pystyessään soittamaan hyvin suurta määrää eri instrumentteja. Kitaran lisäksi hän alkoi pian kokeilemaan erilaisia puhallin- ja kielisoittimia joihin kuului mm. piano, sitar, tanbura, urut, dulcimer, mellotron, ksylofoni, marimba, nokkahuilu ja klarinetti. Kaiken kaikkiaan hänen tiedetään soittaneen ainakin 30 instrumenttia The Rolling Stonesissa. Albumit Aftermath vuodelta 1966 ja Between the Buttons ja Their Satanic Majesties Request vuodelta 1967 tuovat esiin Jonesin lahjakkuuden kauttaaltaan. Hänen viimeinen virallinen esiintymisensä The Rolling Stonesissa oli vuoden 1968 joulukuussa nauhoitetussa live-tallenteessa The Rolling Stones Rock and Roll Circus.

## [muokkaa] Vieraantuminen The Rolling Stonesista ja kuolema

Jones käytti säännöllisesti marijuanaa, LSD:tä ja kokaiinia ja joi suuria määriä alkoholia, vaikkakin hänen tiedetään vältelleen heroiinia. Jaggerista ja Richardsista tuli yhä vihamielisempiä Jonesia kohtaan, mikä johtui osittain hänen päihtyneestä tilastaan. Jones oli monien mielestä usein lämmin, ystävällinen ja seurallinen ihminen, mutta toisinaan hänen kanssaan oli äärimmäisen vaikea tulla toimeen. Kesäkuussa 1969 Jones sai potkut yhtyeestä, jota oli ollut perustamassa. Sen jälkeen hän yritti perustaa uusia yhtyeitä tuntemiensa muusikoiden kanssa, mutta tämä jäi kesken hänen ennenaikaisen kuolemansa johdosta. Jones hukkui vuoden 1969 heinäkuussa aiemmin kirjailija A. A. Milnelle kuuluneen talon uima-altaaseen.

## [muokkaa] Katso myös

- Luettelo 27-vuotiaina kuolleista rock-muusikoista

Haettu osoitteesta http://fi.wikipedia.org../../../b/r/i/Brian_Jones_5dc4.html

Luokat: Brittiläiset muusikot | Brittiläiset kitaristit | The Rolling Stones

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Bosanski
- Català
- Česky
- Deutsch
- English
- Español
- Français
- Hrvatski
- Ido
- Italiano
- עברית
- Nederlands
- 日本語
- Norsk (bokmål)
- Occitan
- Português
- Svenska